Virallinen lehti nro C 118 , 29/04/1999 s. 0145



KIRJALLINEN KYSYMYS E-2797/98 esittäjä(t): Leonie van Bladel (UPE) komissiolle (17. syyskuuta 1998) Aihe: Kosovon panttivangit Kosovossa niin sanottu Kosovon vapautusarmeija UCK on tämän vuoden alusta ottanut 171 panttivankia. He ovat serbialaisia ja montenegrolaisia, mutta joukossa on myös albanialaisia ja romaneja (mustalaisia) sekä muita. Heistä 31 on vapautettu ja 7 on paennut. Tiedetään, että 15 ihmistä, jotka ovat etenkin albanialaisia sekä muutama poliisi, on myöhemmin murhattu. 118 kansalaisen ja 10 poliisin kohtalo on tuntematon. Järjestöjen, kuten ICRC:n ja UNHCR:n edustajat ovat tähän asti turhaan pyytäneet heistä tietoja UCK:lta. Lauantaina 29. elokuuta 1998 kansainvälisissä tiedotusvälineissä kerrottiin, että UCK murhasi 22 ihmistä (joukossa naisia ja lapsia) Kleckan kylässä lähellä Pristinaa ja poltti heidät sen jälkeen kalkkiuunissa. Voiko komissio ilmoittaa, kun tiedämme nämä hirvittävät tapahtumat, mitä toimenpiteitä se on toteuttanut tai aikoo toteuttaa kaikkien panttivankien välittömäksi vapauttamiseksi? Komission jäsenen Hans Van den Broekinkomission puolesta antama yhteinen vastaus kirjallisiin kysymyksiinE-2796/98 ja E-2797/98 (20. lokakuuta 1998) Vakavimmat vapaaseen liikkumiseen liittyvät ongelmat koskevat humanitaarisen avun järjestöjä, joilta evätään pääsy avustamaan selkkauksen uhreja. Ulkomaalaiset toimittajat ovat myös joutuneet samantapaisiin tilanteisiin (viisumihakemusten epääminen, maasta karkottaminen, häirintä, väkivalta). Useimmin tällaisia hankaluuksia ovat aiheuttaneet Serbian poliisi ja turvallisuusjoukot, joskin Kosovon vapautusarmeija on myös syyllistynyt välikohtauksiin. Euroopan unioni ja Euroopan turvallisuus- ja yhteistyöjärjestö (ETYJ) ovat jo ilmaisseet asiasta huolensa, ja lisäksi komissio toteaa, että perusoikeuksien kunnioittaminen - mukaan lukien sananvapaus ja tiedotusvälineiden vapaus - on yleensäkin puutteellista Serbiassa ja Kosovossa. Komissio on täysin samaa mieltä siitä, että selkkauksen osapuolten pitäisi antaa toimittajille mahdollisuus häiriöttömään työskentelyyn. Komissiolla itsellään ei nykyisissä olosuhteissa ole mahdollisuutta kehittää välineitä tilanteen seurantaan tältä osin, mutta komissio toteaa kuitenkin, että Kosovossa toimiva kansainvälinen diplomaattinen tarkkailijaryhmä raportoi myös näistä selkkauksen näkökohdista. Komissio tuomitsee kaikki ihmisryöstöt Kosovossa riippumatta ryöstettyjen henkilöiden etnisestä alkuperästä ja siitä, kumpi osapuoli on kyseessä. Komissio vaatii näiden henkilöiden välitöntä vapauttamista. Kosovossa toimiva diplomaattinen tarkkailuryhmä tutkii parhaillaan oletettuja sotarikoksia. Kansainvälinen yhteisö on myös jättänyt Belgradin viranomaisille toistaiseksi vastausta vaille jääneen pyynnön, joka koskee kansainvälisen oikeuslääketieteen asiantuntijoiden ryhmän pääsyä työskentelemään Kosovoon. Näiden asiantuntijoiden työ olisi myös hyödyllistä entistä Jugoslaviaa käsittelevälle kansainväliselle rikosoikeudelliselle tuomioistuimelle. Alustavat tutkimukset Klecassa eivät ole antaneet näyttöä joukkohaudan olemassaolosta. On myös huomattavaa erimielisyyttä siitä, ovatko kyseiset tapaukset lavastettuja vai ei, huomioon ottaen molempien osapuolten pyrkimykset psykologisiin efekteihin kansainvälisten tiedotusvälineiden läsnäollessa.